**ΑΝΑΚΟΙΝΩΣΗ**

**Δελτίο Τύπου Συλλόγου Στήριξης ΑμεΑ & ΑμεΕΑ Κυκλάδων ΔΙΚΑΙΩΜΑ για την 3η Δεκέμβρη**

Τριήμερο εκδηλώσεων με αφορμή την 3η Δεκέμβρη, Εθνική και Παγκόσμια Ημέρα Ατόμων με Αναπηρία, ετοιμάζει ο Σύλλογος Στήριξης ΑμεΑ & ΑμεΕΑ Κυκλάδων «ΔΙΚΑΙΩΜΑ».

«1η ημέρα 2/12/2016 σε συνεργασία με το Σωματείο της Αστυνομίας και το Δήμο μας θα μοιράσουμε στο κέντρο της Ερμούπολης ενημερωτικά έντυπα που σκοπό έχουν να ευαισθητοποιήσουν τους συντοπίτες μας να μη παρκάρουν σε θέσεις που προβλέπονται για τα ΑΜΕΑ .

2η ημέρα 3/12/2016 στο Αμφιθέατρο στα Λύκεια στο Α. Μάννα το απόγευμα (4μ.μ. ) διοργανώνουμε επιστημονική - Ιατρική ημερίδα με ενδιαφέροντα θέματα την οποία σας καλούμε να παρακολουθήσετε αλλά και να την διαδώσετε σε γνωστούς και φίλους σας για να έχουμε ανταπόκριση.

3η ημέρα 4/12/2016 σας καλούμε να έρθετε με φίλους στην συγκέντρωση με ουζάκι, μεζεδάκια και ζωντανή μουσική στο ΚΑΠΗ Ερμούπολης. Κόστος συμμετοχής 8 ευρώ το άτομο. Η παρουσία όλων σημαντική για την στήριξη του Συλλόγου μας αλλά και ευκαιρία για ευχάριστες και ζεστές σχέσεις μεταξύ μας.

Με την ευκαιρία της 3ης Δεκεμβρίου «Παγκόσμια Ημέρας Ατόμων με Αναπηρία», επιθυμούμε να σας υπενθυμίσουμε το θέμα της εξασφάλισης της προσβασιμότητας των ΑμεΑ στην πόλη μας. Γνωρίζετε ότι η κοινωνικοποίηση των ατόμων με κινητικά προβλήματα αποτελεί ένα αναπόσπαστο κομμάτι της θεραπευτικής τους αντιμετώπισης αλλά και της διατήρησης της ψυχικής τους υγείας. Αυτό ισχύει για κάθε άνθρωπο και για κάθε κατηγορία ΑμεΑ.

Τηρείτε την εκ του νόμου παρεχόμενη προτεραιότητα των ΑμεΑ στους δημόσιους οργανισμούς, νοσοκομεία, τράπεζες κλπ. και στους χώρους όπου δεν είναι νομικά θεσμοθετημένη.

Φροντίζετε να παραμένουν ελεύθερες οι ράμπες κίνησης, διατηρείτε τις διαβάσεις τυφλών ελεύθερες, αποφεύγοντας την τοποθέτηση τραπεζοκαθισμάτων ή αυτοκινήτων ή άλλων εμποδίων, σεβαστείτε τις θέσεις στάθμευσης με το ειδικό σήμα.

Συμμετέχετε εθελοντικά στις δράσεις των συλλόγων ΑμεΑ με σκοπό την εξασφάλιση κάποιων εσόδων που εξυπηρετούν απόρους ΑμεΑ (πχ. συλλογή καπακιών για ανακύκλωση).

Υπενθυμίζετε στους “βιαστικούς ασυνεπείς” συνανθρώπους μας τις υποχρεώσεις τους, εθελοντικά.

Συμβάλλετε στην ποιοτική άνοδο της διαβίωσης μας καθιστώντας την Ερμούπολη, πόλη φιλική για τους ΑμεΑ.

Όλοι οι άνθρωποι πρέπει να έχουν την ευκαιρία αλλά και την δυνατότητα μια αρμονικής κοινωνικής ζωής. Ανεξάρτητα από την κείμενη νομοθεσία, μην παραμένετε στις εκ των νόμων υποχρεώσεις σας, αλλά υπερβείτε τις προς όφελος της αρμονικής συμβίωσής μας. Η αγάπη και ο σεβασμός για τους συνανθρώπους μας είναι ΟΔΗΓΌΣ και ΚΙΝΗΤΡΟ μιας αξιοπρεπούς διαβίωσης στο δήμο μας»!